钦定古今图书集成/明伦汇编/氏族典/第387卷 > 李白
## 钦定古今图书集成/明伦汇编/氏族典/第387卷 > 李白

按《唐书李白传》：“白字太白，兴圣皇帝九世孙。其先隋
末，以罪徙西域。神龙初，遁还，客巴西。白之生母梦长
庚星，因以命之。十岁通诗书，既长，喜击剑，为任侠，轻
财重施。更客任城，与孔巢父、韩准、裴政、张叔明、陶沔
居徂徕山，日沈饮，号竹溪六逸。天宝初，至长安，贺知
章见其文，叹曰：‘子谪仙人也’。言于元宗，召见金銮殿”，
奏《颂》一篇，帝赐食，亲为调羹，有诏供奉翰林。白犹与
饮，徒醉于市。帝坐沈香亭子，意有所感，欲得白为乐
章。召入而白已醉，左右以水沬面，稍解，援笔成文，婉
丽精切。帝爱其才，数宴见。白尝侍帝，醉，使高力士脱
靴，力士耻之，擿其诗以激杨贵妃。帝欲官白，妃辄沮
止。白益骜放，与知章、李适之、汝阳王琎、崔宗之、苏晋、
张旭、焦遂为《酒八仙人》，恳求还山，帝赐金放还。永王
璘辟为府僚佐。璘败当诛，有诏长流夜郎，会赦，还寻阳。代宗立，以左拾遗召，而白已卒。